It-Tieni Pitazz – Paragrafi 971-980 19 ta' Frar 1937. Kuntatt mal-moribondi. Huma jitolbuni t-talb, u jiena nista' nitlob, għax il-Mulej qiegħed jagħtini spirtu straordinarju ta' talb. Jiena ninsab magħquda miegħu l-ħin kollu, u naf sewwa li jiena qiegħda ngħix għall-erwieħ sabiex inwassalhom għand il-ħniena Tiegħek, O Mulej. F'ħaġa bħal din l-ebda sagrifiċċju m'hu insinifikanti. Illum, it-tabib iddeċieda li għandi nibqa' hawn sa April. Hi r-rieda ta' Alla, għalkemm jiena ridt nerġa' mmur lura fil-kumpanija ta' ħuti s-sorijiet. Illum sirt naf bil-mewt ta' waħda mis-sorijiet tagħna li mietet fi Plock, imma hi ġiet iżżurni wkoll qabel ma qaluli bil-mewt tagħha. 22 ta' Frar 1937. Illum, beda rtir fil-kappella tagħna għal dawk li jaħdmu fl-isptar, għalkemm kull min irid jista' jattendi. Issir konferenza kuljum. Patri Bonaventura jitkellem għal siegħa sħiħa, u jkellem lill-erwieħ b'mod dirett. Jiena mort għal dan l-irtir, għax nixtieq ħafna nsir naf lil Alla iktar fil-fond u nħobbu b'ħeġġa ikbar għax jiena fhimt li iktar ma jkun kbir l-għarfien, iktar tkun qawwija l-imħabba. Illum smajt dan il-kliem: Itlob għall-erwieħ sabiex huma ma jibżgħux jersqu lejn it-tribunal tal-ħniena tiegħi. Tgħejjiex titlob għall-midinbin. Inti taf x'toqol huma l-erwieħ tagħhom fuq Qalbi. Serraħ dan id-dwejjaq Tiegħi tal-mewt; qassam il-ħniena Tiegħi. 24 ta' Frar 1937. Illum waqt il-Quddiesa, rajt lil Ġesu' qed imut. It-tbatijiet tal-Mulej nifduli ruħi u ġismi b'mod inviżżibli. L-uġigħ hu enormi, għalkemm ftit idum. Waqt il-kant tal-Lamentazzjonijiet tar-Randan, tant nidħol fil-Passjoni Tiegħu li ma nistax inżomm id-dmugħ. Nixtieq ninħeba sabiex ningħata l-liberta' għad-dwejjaq li nħoss meta naħseb fuq il-Passjoni Tiegħu. X'ħin kont qiegħda nitlob għall-intenzjoni ta' Patri Andrasz, sirt naf kemm jogħġob lil Alla. Minn dak iż-żmien, kelli rispett dejjem ikbar għalih, bħalma nħoss għal xi qaddis. Din il-ħaġa ferrħitni ħafna, u nrodd ħajr lil Alla għalih b'qalbi kollha. Illum waqt il-Barka, rajt lil Ġesu', u qalli dan il-kliem: O bdi d-direttur tiegħek f'kollox; il-kelma tiegħu hi r-rieda Tiegħi. Tista' tkun żgura fil-fond ta' ruħek li nkun Jiena li qed nitkellem permezz ta' xofftejh, u Jiena nixtieq li inti tirrivelalu l-istat ta' ruħek bl-istess sempliċita' u sinċerita' li inti għandek Miegħi. Nerġa' ntenni, binti: kun af li l-kelma tiegħu hi r-rieda Tiegħi għalik. Illum, rajt lill-Mulej fi sbuħija kbira, u qalli, ostja Tiegħi li taf tħobb, itlob għas-saċerdoti, l-aktar f'dan iż-żmien ta' ħsad. Int togħġob lil Qalbi, u minħabba fik Jiena qiegħed imbierek l-art.
Djarju ta' Swor Fawstina – It-2 Pitazz (par.971-980)